b'\n_START_ARTICLE_\nSlavko Sor\xc5\xa1ak\n_START_SECTION_\n\xc5\xbdivljenjepis\n_START_PARAGRAPH_\nRojen je v Ljubljani. V Ljubljani je obiskoval osnovno \xc5\xa1olo in ni\xc5\xbejo gimnazijo._NEWLINE_Leta 1948 se je zaposlil na republi\xc5\xa1kem sekretariatu za notranje zadeve v Ljubljani. Zatem je v Mariboru sedem let delal kot referent kriminalisti\xc4\x8dne slu\xc5\xbebe. Ob delu je kon\xc4\x8dal srednjo ekonomsko \xc5\xa1olo. _NEWLINE_Zaposlil se je kot tajnik Obrtne zbornice Maribor. Vi\xc5\xa1jo ekonomsko - komercialno \xc5\xa1olo v Mariboru je kon\xc4\x8dal kot izredni \xc5\xa1tudent. Slu\xc5\xbeboval je v organizaciji socialisti\xc4\x8dne zveze v Mariboru._NEWLINE_Leta 1966 je diplomiral na fakulteti politi\xc4\x8dnih znanosti v Beogradu. _NEWLINE_Na FSPN (zdaj FDV) Univerze v Ljubljani je zaklju\xc4\x8dil magistrski \xc5\xa1tudij s podro\xc4\x8dja politologije. _NEWLINE_Leta 1977 je bil izvoljen v naziv visoko\xc5\xa1olskega u\xc4\x8ditelja za predmet sociologija na Pedago\xc5\xa1ki akademiji Maribor Univerze v Mariboru. _NEWLINE_Leta 1990 se je upokojil.\n_START_SECTION_\nDru\xc5\xbebeno in politi\xc4\x8dno delovanje\n_START_PARAGRAPH_\nV poklicno politi\xc4\x8dno \xc5\xbeivljenje je vstopil leta 1962 in aktivno deloval v takratnih dru\xc5\xbebenopoliti\xc4\x8dnih organizacijah na ravni ob\xc4\x8dine in republike. V tem \xc4\x8dasu je bil med drugim od leta 1972 tudi predsednik izdajateljskega sveta \xc4\x8dasopisa Ve\xc4\x8der in leta 1976 predsednik odbora za izgradnjo spominskega muzeja na Osankarici. _NEWLINE_Leta 1977 se je zaposlil kot profesor na Pedago\xc5\xa1ki akademiji Univerze v Mariboru. Leta 1983 je bil izvoljen za dekana Pedago\xc5\xa1ke akademije in to dol\xc5\xbenost opravljal do leta 1984._NEWLINE_26. marca 1984 je postal predsednik skup\xc5\xa1\xc4\x8dine mesta Maribor. Dol\xc5\xbenost je opravljal do leta 1987. _NEWLINE_Bil je predsednik sveta Univerze v Mariboru._NEWLINE_Leta 1986 se je zaposlil v centralnem komiteju ZKS kot \xc4\x8dlan njegovega predsedstva oz. ekipe takratnega predsednika CK Ku\xc4\x8dana._NEWLINE_Leta 1988 je postal predsednik prve komisije za nadzor nad tajnimi slu\xc5\xbebami, predhodnice sedanje komisije v Dr\xc5\xbeavnem zboru. _NEWLINE_Doloval je tudi na podro\xc4\x8dju kulture in v planinski organizaciji. _NEWLINE_Leta 2007 je bil imenovan za predstavnika javnosti v senatih za re\xc5\xa1evanje prito\xc5\xbeb zoper policiste na ministrstvu za notranje zadeve.'